Ψήφισμα του Συμβουλίου

της 21ης Μαΐου 2002

για το μέλλον του Ευρωπαϊκού Τουρισμού

(2002/C 135/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΕΧΟΝΤΑΣ ΥΠΟΨΗ:

- τα σχετικά με την απασχόληση και τον τουρισμό συμπεράσματα του Συμβουλίου, της 26ης Νοεμβρίου 1997,

- τα σχετικά με τον τουρισμό και την απασχόληση συμπεράσματα του Συμβουλίου, της 21ης Ιουνίου 1999,

- τα συμπεράσματα του Ευρωπαϊκού Συμβουλίου της Λισαβόνας, της 23ης και 24ης Μαρτίου 2000, και ειδικότερα τα περί ανοικτής μεθόδου συντονισμού,

- τα συμπεράσματα και το σχέδιο δράσης του έκτακτου Ευρωπαϊκού Συμβουλίου της 21ης Σεπτεμβρίου 2001,

- την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα "Προσέγγιση συνεργασίας για το μέλλον του ευρωπαϊκού τουρισμού",

- την έκθεση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα "Συνέχεια που έχει δοθεί στο Ευρωπαϊκό Συμβούλιο της 21ης Σεπτεμβρίου: Η κατάσταση στον τομέα του ευρωπαϊκού τουρισμού",

- τα συμπεράσματα του Συμβουλίου Εσωτερικής Αγοράς, Καταναλωτών και Τουρισμού της 26ης Νοεμβρίου 2001,

ΕΚΤΙΜΩΝΤΑΣ ΤΑ ΑΚΟΛΟΥΘΑ

1. Ο τουρισμός, ως ένας εκ των σπουδαιότερων τομέων της ευρωπαϊκής οικονομίας, λόγω της συμβολής του στα ΑΕΠ των κρατών μελών, καθώς και λόγω των επιπέδων απασχόλησης τα οποία δημιουργεί, συμβάλλει τα μέγιστα στην επίτευξη των στόχων της διαδικασίας της Λισαβόνας και του Κάρντιφ και στην πραγμάτωση αληθινής εσωτερικής αγοράς υπηρεσιών. Συντελεί στη δημιουργία υψηλών επιπέδων απασχόλησης και κοινωνικής ευημερίας, στην αειφόρο ανάπτυξη, στη βελτίωση της ποιότητας ζωής και στην ευρωπαϊκή ολοκλήρωση, καθώς και στην κοινωνική και οικονομική συνοχή, συμβάλλει δε σημαντικά στους στόχους σύγκλισης.

2. Ο τουρισμός είναι εγκάρσιος τομέας επηρεαζόμενος από πλήθος πολιτικών της Ευρωπαϊκής Ένωσης. Ενώ δεν υφίσταται κοινή Ευρωπαϊκή πολιτική τουρισμού, πλήθος κοινοτικών πολιτικών και μέτρων σε τομείς όπως οι μεταφορές, το περιβάλλον, οι νέες τεχνολογίες της πληροφορίας, η υγιεινή τροφίμων, η ενέργεια και η φορολογία έχουν άμεση επίπτωση στον τομέα του τουρισμού, μολονότι τα συμφέροντά του δεν λαμβάνονται πάντοτε υπόψη στη λήψη των αποφάσεων. Όλα αυτά επιβάλλουν την ύπαρξη ενός ευρέος πλαισίου συντονισνμού των εν λόγω πολιτικών και μέτρων.

3. Δεδομένης της συμβατότητας μεταξύ των στόχων ανάπτυξης του τουρισμού, αφενός, και επιδιώξεων βιωσιμότητας, αφετέρου, σκοπός των τουριστικών δραστηριοτήτων πρέπει να είναι η συμβολή στην προστασία και βελτίωση του περιβάλλοντος. Πρέπει να λαμβάνονται υπόψη στον τουρισμό τα συμφέρονται της οικονομικής, κοινωνικής και περιβαλλοντικής βιωσιμότητας, καθώς και η ανάγκη προστασίας των φυσικών, πολιτιστικών και οικολογικών πόρων.

4. Προκειμένου να κατανοηθεί η ευρωπαϊκή τουριστική αγορά απαιτείται πληροφοριακό υλικό κατάλληλο για την αξιολόγηση της ανά την Κοινότητα τουριστικής δραστηριότητας.

5. Η Ευρώπη αποτελεί τον κυριότερο τόπο προορισμού των ευρωπαίων πολιτών, η δεσπόζουσα όμως θέση την οποία κατέχει σήμερα παγκοσμίως ως τόπος προορισμού των τουριστών, δεν χωρεί αμφιβολία ότι εξασθενεί βαθμηδόν, όπως καταδεικνύουν και οι εκθέσεις και προβλέψεις του Παγκόσμιου Οργανισμού Τουρισμού.

ΤΟΝΙΖΕΙ:

1. ότι θα πρέπει να χρησιμοποιηθούν τα υφιστάμενα ανά την Κοινότητα μέσα και δομές, με εφαρμογή της ανοικτής μεθόδου συντονισμού και σύμφωνα με την αρχή της επικουρικότητας, με παράλληλη ενθάρρυνση των επιχειρήσεων και των οικονομικών και κοινωνικών παραγόντων σε ενεργό συμμετοχή,

2. ότι, πέραν των απαιτήσεων της οδηγίας 95/57/ΕΚ του Συμβουλίου σχετικά με τη συλλογή στατιστικών στοιχείων στον τομέα του τουρισμού, είναι επίσης ευκταία η πρόβλεψη μέσων μέτρησης, όπως οι συμπληρωματικοί λογαριασμοί για τον τουρισμό, ώστε να εξασφαλιστεί καλύτερη γνώση και ανάλυση του οικονομικού αντικτύπου του τουρισμού, αναγνωριζόμενης συνάμα της σημασίας αυτών των μέσων στη χάραξη και άσκηση των κοινοτικών πολιτικών, και δη υπό συνθήκες κρίσης,

3. ότι θα απαιτηθεί, μεταξύ άλλων, για την ενίσχυση του συστήματος διαβούλευσης και συνεργασίας μεταξύ των κρατών μελών και της τουριστικής βιομηχανίας, συστηματική ανάλυση των επιπτώσεων των κοινοτικών μέτρων επί του τομέα του τουρισμού, με παράλληλη συνεκτίμηση των συμφερόντων και αναγκών αυτού του τομέα κατά τη χάραξη και εφαρμογή των μέτρων,

4. ότι, επειδή ο τουριστικός τομέας στην Ευρώπη αποτελείται ως επί το πλείστον από μικρές και μεσαίες επιχειρήσεις, θεμελιώδη σημασία έχει να εξασφαλιστεί στον κλάδο αυτό βελτιωμένη δυνατότητα πρόσβασης στα μέσα του πλαισίου της Ευρωπαϊκής Ένωσης, ώστε να βοηθηθούν οι επιχειρήσεις να καταστούν οικονομικώς αποδοτικότερες, καθώς και ανταγωνιστικότερες, πράγμα που θα τους δώσει τη δυνατότητα να αυξήσουν τη συμβολή τους στη βιώσιμη ανάπτυξη, και, κατ' επέκταση, στη δημιουργία πλούτου και απασχόλησης,

5. ότι, προς βελτίωση της εικόνας την οποία παρέχει η Ευρωπαϊκή Ένωση παγκοσμίως, θα ήταν δυνατόν να εξεταστεί το ενδεχόμενο μιας αναλυτικής μελέτης της σημερινής της εικόνας και των δυνατοτήτων βελτίωσής της, π.χ. μέσω των νέων τεχνολογιών πληροφόρησης και επικοινωνίας, καθώς και με μια συγκριτική αξιολόγηση των καλύτερων πρακτικών και το συντονισμό ορισμένων συνδυασμένων διαφημιστικών δραστηριοτήτων των τουριστικών αρχών ή και του οικείου κλάδου, αποφευγομένης παράλληλα κάθε στρέβλωσης του ανταγωνισμού μεταξύ των κρατών μελών,

6. ότι θα απαιτηθεί ενίσχυση του ρόλου της συμβουλευτικής επιτροπής τουρισμού, ιδιαίτερα στο διάλογο μεταξύ δημόσιων και ιδιωτικών κύκλων συμφερόντων,

7. ότι έχει εξαιρετική σημασία να αναπτυχθεί, μέσα στα υπάρχοντα σήμερα πλαίσια, συνεργασία με τους ιδιωτικούς κύκλους συμφερόντων και τις δημόσιες αρχές των υποψήφιων προς ένταξη χωρών, των λοιπών γειτονικών χωρών και της περιοχής της Μεσογείου,

8. ότι είναι απαραίτητο να προωθηθεί η στενή συνεργασία μεταξύ της Ευρωπαϊκής Κοινότητας και των διεθνών φορέων που ασχολούνται με τον τομέα του τουρισμού,

9. ότι έχει εξαιρετική σημασία να προαχθεί η ηθική διάσταση του τουρισμού, και δη να εισαχθούν ορισμένα μέσα κατά κάθε μορφής εκμετάλλευσης της γυναίκας και του παιδιού και να αποβεί ο τουρισμός μέσο καταπολέμησης της φτώχειας στις αναπτυσσόμενες χώρες, να αναληφθούν δε πρωτοβουλίες προκειμένου ο τουριστικός κλάδος, οι δημόσιες αρχές και η κοινωνία των πολιτών των αποκτήσουν αυξημένη συνείδηση της σπουδαιότητας όλων αυτών των θεμάτων,

ΚΑΛΕΙ ΤΗΝ ΕΠΙΤΡΟΠΗ:

1. να υποβάλλει κατ' έτος στη συμβουλευτική επιτροπή τουρισμού μια γραπτή και τακτικά ενημερωνόμενη περιγραφή των μέτρων τα οποία μελετά να λάβει και τα οποία ενδέχεται να επηρεάζουν τον τομέα του τουρισμού, προκειμένου η επιτροπή αυτή να καταρτίζει πρόγραμμα συζήτησης των θεμάτων που ενδιαφέρουν τον τομέα,

2. να ενεργήσει για τη συμμετοχή της συμβουλευτικής επιτροπής τουρισμού στην παρακολούθηση των μέτρων που προτείνονται στην ανακοίνωση της Επιτροπής με θέμα "Προσέγγιση συνεργασίας για το μέλλον του ευρωπαϊκού τουρισμού",

3. να προαγάγει το διάλογο μεταξύ δημοσίου τομέα, τουριστικού κλάδου και λοιπών κύκλων συμφερόντων, στα πλαίσια κυρίως ενός ετησίως συνερχόμενου ευρωπαϊκού φόρουμ για τον τουρισμό,

4. να λαμβάνει υπόψη της και να διαδίδει πληροφορίες σχετικά με τα δίκτυα συνεργασίας ευρωπαϊκού επιπέδου, ώστε να υπάρξουν ένας κατά το δυνατόν προσιτός και βιώσιμος τουρισμός υψηλής ποιότητας καθώς και ανταγωνιστικές επιχειρήσεις,

5. να διευκολύνει τη δημιουργία ενός συστήματος διασύνδεσης περιφερειακών, εθνικών, διακρατικών και διεθνών φορέων ειδικευμένων σε τουριστικές μελέτες ή επιδιδόμενων στην ανάλυση της οικονομικής και κοινωνικής πραγματικότητας του τομέα και στη στήριξή του,

6. να πληροφορεί τακτικά το κοινό και τους ιδιωτικούς κύκλους συμφερόντων του τομέα του τουρισμού σχετικά με τα χρηματοδοτικά και άλλα κοινοτικά μέσα που υπάρχουν στη διάθεση των επιχειρήσεων και των περιφερειών, και με τη δυνατότητα αξιοποίησής τους,

7. να διευκολύνει τη διαδικασία μέτρησης των οικονομικών επιπτώσεων του τουρισμού, μέσω των, σύμφωνα με την κοινή ευρωπαϊκή μεθοδολογία, εφαρμοστέων από τα κράτη μέλη συμπληρωματικών λογαριασμών για τον τουρισμό, και, εφόσον απαιτείται, να αναπροσαρμόσει τις απαιτήσεις για τη συλλογή των σχετικών στατιστικών στοιχείων,

8. να παρακολουθεί εκ του σύνεγγυς τις εργασίες καθορισμού δεικτών βιώσιμης ανάπτυξης στον τομέα του τουρισμού, προκειμένου να εκπονηθεί Θεματολόγιο 21 για τον ευρωπαϊκό τουρισμό,

9. να διευκολύνει την εθελούσια ανταλλαγή πληροφοριών μεταξύ των κρατών μελών σχετικά με την ειδική νομοθεσία που διέπει την άσκηση επιχειρηματικής δραστηριότητας στον τομέα του τουρισμού και τις προϋποθέσεις πρόσβασης στα επαγγέλματα αυτού του τομέα προκειμένου να διευκολυνθεί η διάδοση βέλτιστων πρακτικών,

10. να ενισχύει τις εργασίες διά των οποίων οι οικονομικοί παράγοντες θα συνειδητοποιήσουν καλύτερα την ανάπτυξη ενημέρωσης αλλά και κριτηρίων συγκρίσιμων ανά την Ευρωπαϊκή Ένωση για τη δυνατότητα πρόσβασης ατόμων με ειδικές ανάγκες στον τουρισμό,

11. να προωθήσει δραστήρια τη χρήση δεικτών ποιότητας των τουριστικών προορισμών βάσει ενός εγκεκριμένου από όλα τα κράτη μέλη ευρωπαϊκού εγχειριδίου, ιδίως μέσω της δημιουργίας συστημάτων τεχνολογίας πληροφοριών τα οποία θα επιτρέπουν την ανταλλαγή πληροφοριών μεταξύ προορισμών,

ΚΑΛΕΙ ΤΑ ΚΡΑΤΗ ΜΕΛΗ:

1. να συμμετάσχουν στην υλοποίηση της προσέγγισης συνεργασίας μεταξύ των κύκλων συμφερόντων του τομέα του τουρισμού, διά μέσου της ανοικτής μεθόδου συντονισμού,

2. να εντοπίσουν φορείς ειδικευμένους σε τουριστικές μελέτες ή επιδιδόμενους στην ανάλυση της οικονομικής και κοινωνικής πραγματικότητας του τομέα και στη στήριξή του και να προωθήσουν τη διασύνδεσή τους σε ευρωπαϊκό επίπεδο,

3. να προωθήσουν την ορθή χρήση των χρηματοδοτικών και άλλων κοινοτικών μέσων, προς όφελος του τουριστικού τομέα,

4. να διαθέσουν τα κατάλληλα νομικά και στατιστικά στοιχεία, καθώς και εναρμονισμένους τουριστικούς δείκτες, ώστε να καταστεί δυνατή μια ολοκληρωμένη αξιολόγηση της τουριστικής δραστηριότητας ανά την Ευρωπαϊκή Ένωση,

5. να δρομολογήσουν με ενεργό τρόπο διαδικασία με στόχο την εφαρμογή των συμπληρωματικών λογαριασμών για τον τουρισμό, σύμφωνα με την κοινή ευρωπαϊκή μεοδολογία,

6. να προαγάγουν την εκ μέρους των τουριστικών επιχειρήσεων και προορισμών εθελοντική χρήση δεικτών βιώσιμης ανάπτυξης στον τομέα του τουρισμού,

7. να συμμετάσχουν σε εθελούσια βάση στην ανταλλαγή πληροφοριών σχετικών με την ειδική νομοθεσία που διέπει την άσκηση επιχειρηματικής δραστηριότητας στον τομέα του τουρισμού και με τους καθοριζόμενους από τα κράτη μέλη όρους και προϋποθέσεις πρόσβασης στα επαγγέλματα αυτού του τομέα, προκειμένου να διευκολυνθεί διάδοση βέλτιστων πρακτικών,

ΚΑΛΕΙ ΤΟΝ ΕΥΡΩΠΑΪΚΟ ΚΛΑΔΟ ΤΟΥ ΤΟΥΡΙΣΜΟΥ ΚΑΙ ΤΟΥΣ ΛΟΙΠΟΥΣ ΚΥΚΛΟΥΣ ΣΥΜΦΕΡΟΝΤΩΝ ΤΟΥ ΤΟΜΕΑ ΤΟΥ ΤΟΥΡΙΣΜΟΥ:

1. να συμμετάσχουν ενεργά στις προσπάθειες της Ευρωπαϊκής Κοινότητας και των κρατών μελών προκειμένου να βελτιωθεί ο προσιτός χαρακτήρας, η ανταγωνιστικότητα και η ποιότητα του ευρωπαϊκού τουρισμού,

2. να ενισχύσουν την εκπροσώπησή τους στις ευρωπαϊκές δομές, προκειμένου να προωθήσουν την πολιτική συνειδητοποίηση των προβλημάτων του τουρισμού, ιδίως κατά την προπαρασκευή των συμπληρωματικών λογαριασμών για τον τουρισμό και κατά τη διοργάνωση των ετήσιων συνεδριάσεων του ευρωπαϊκού φόρουμ για τον τουρισμό,

ΚΑΛΕΙ ΤΗΝ ΕΠΙΤΡΟΠΗ, ΤΑ ΚΡΑΤΗ ΜΕΛΗ ΚΑΙ ΤΟΥΣ ΛΟΙΠΟΥΣ ΚΥΚΛΟΥΣ ΣΥΜΦΕΡΟΝΤΩΝ ΤΟΥ ΤΟΜΕΑ ΤΟΥ ΤΟΥΡΙΣΜΟΥ:

1. να ενθαρρύνουν την αλληλεπίδραση και την εταιρική σχέση μεταξύ τόσο των προορισμών όσο και των τοπικών κύκλων συμφερόντων ανά την Ευρώπη,

2. να δραστηριοποιηθούν για την εξεύρεση εργαλείων και μιας προσέγγισης συγκριτικής ποιοτικής αξιολόγησης και για την υλοποίησή τους, σε εθελοντική βάση, σε τουριστικούς προορισμούς και επιχειρήσεις, προκειμένου να βελτιωθούν η ανταγωνιστικότητα και η ποιότητα στον τομέα του ευρωπαϊκού τουρισμού,

3. να ενισχύσουν τις προσπάθειές τους για την ευχερέστερη πρόσβαση των ατόμων με ειδικές ανάγκες στον τουρισμό,

4. να μελετήσουν τα διάφορα μέσα βελτίωσης της θέσης και της εικόνας της Ευρώπης ως ενός διαφοροποιημένου και ελκυστικού συνόλου προορισμών, και τη μελλοντική βιώσιμη ανάπτυξη του τουρισμού στην Ευρώπη,

5. να χρησιμοποιήσουν στο έπακρο τις τεχνολογίες πληροφόρησης και επικοινωνίας για την υλοποίηση των ανωτέρω πρωτοβουλιών.